La XX Trobada de Muixerangues certifica a Algemesí com a kilòmetre 0 muixeranguer
11 de juny de 2019

La XX Trobada de Muixerangues d’Algemesí certificarà la capitalitat muixeranguera d’Algemesí. Abans d’iniciar les diverses actuacions es descobrirà una placa que confirma que la plaça Major és el kilòmetre 0 muixeranguer, el lloc on es va iniciar el procés de recuperació d’aquesta tradició valenciana. L’esdeveniment muixeranguer tindrà lloc el dissabte 15 de juny a les 18.30 hores en la plaça Major d’Algemesí.

Pel que fa a la trobada, als dos grups locals, la Muixeranga d’Algemesí i la Nova Muixeranga, s’uneixen enguany la Colla Castellera de Sabadell i la Jove Muixeranga de València. Per a complir la tradició la música la posarà l’Escola Municipal de Tabal i Dolçaina, part inseparable d’aquest esdeveniment.

La vessant artística cada any ve donada pel cartell anunciador. L’autor del cartell d’enguany és Toni Belloch, que ha simbolitzat l’ADN muixeranguer on estan els color de totes les colles participants.